নারী পাচারকারী সংঘবদ্ধ দলের এক সদস্য সুমি আক্তারকে আটক করেছে দিনাজপুরের ঘোড়াঘাট থানা পুলিশ।   জানা গেছে, ৪ মাস আগে একই এলাকার আব্দুর  রসিদের স্ত্রী ও মেয়েকে ভারতে পাচার করার দায়ে আব্দুর রসিদ বাদী হয়ে ঘোড়াঘাট থানায় ১৩ জনকে আসামি করে মামলা করেন।  গত মাসে এ মামলার এক আসামি মোছা. রিয়াকে তার বাড়ি থেকে আটক করে ঘোড়াঘাট থানা পুলিশ। এদিকে মঙ্গলবার ভোরে গোপন সংবাদের ভিত্তিতে ঘোড়াঘাট থানা পুলিশ শহরের আজাদ মোড়ের ভাড়া বাড়ি থেকে অপর এক আসামি মোছা. সুমি আক্তারকে আটক করে।  ঘোড়াঘাট থানা অফিসার ইন-চার্জ নাসির উদ্দিন ম-ল বলেন, শহরের আজাদ মোড়ে সুমির একটি বিউটি পার্লার রয়েছে। তার এ ব্যবসার অন্তরালে নারী পাচারের ব্যবসা রয়েছে কিনা খতিয়ে দেখা হবে।